ลดกระหน่ำ กุ้งก้ามกรามสู้วิกฤติโควิด ครวญทุนหายกำไรหด 
ราชบุรี จัดตลาดช่วยเกษตรกร ลดกระหน่ำ กุ้งก้ามกรามจากบ่อเลี้ยงโดยตรง กล้วยไม้จากฟาร์ม ฝ่าวิกฤติโควิด-19 หลังผลผลิตขายไม่ได้ ไม่มีพ่อค้ารับซื้อ เจ้าของบ่อกุ้งครวญ ถ้าสถานการณ์ยังไม่คลี่คลาย คงต้องหยุดเพราะทุนหมดเวลา 10.30 น. วันที่ 17 เม.ย. ผู้สื่อข่าวรายงานว่า ที่ตลาดเกษตรกร จ.ราชบุรี บริเวณ สนง.เกษตร อ.เมืองราชบุรี ถนนยุติธรรม เขตเทศบาลเมืองราชบุรี ประชาชนจำนวนมากมาซื้อกุ้งก้ามกรามจากบ่อกุ้งในพื้นที่ อ.บางแพ จ.ราชบุรี ซึ่งได้รับผลกระทบจากสถานการณ์การแพร่ระบาดของเชื้อไวรัสโควิด-19 นำมาจำหน่ายราคาถูก หลังจาก นายชยาวุธ จันทร ผวจ.ราชบุรี มีแนวทางช่วยเหลือให้เกษตรกรผู้ที่ได้รับผลกระทบนำผลผลิตทางการเกษตรและการปศุสัตว์ มาวางจำหน่ายร่วมกับร้านค้าของตลาดเกษตรกร เพื่อเป็นการบรรเทาความเดือดร้อนในเบื้องต้น ซึ่งวันนี้ นอกจากจะมีการนำกุ้งก้ามกรามสดจากบ่อมาวางจำหน่ายแล้ว ยังมีดอกกล้วยไม้จากฟาร์มมาจำหน่ายในราคาถูกกว่าท้องตลาดด้วยน.ส.เกศสุวรรณ สำเนียง เจ้าของบ่อกุ้ง หมู่ 8 ต.ดอนใหญ่ อ.บางแพ เปิดเผยว่า วันนี้จับกุ้งหลายไซส์มาขาย มีทั้งตัวเมียหัวแก้ว ขายกิโลกรัมละ 200 บาท ประมาณ 25 ตัว/กก. กุ้งขาวแวนนาไมประมาณ 50 ตัว/กก. 200 บาท กุ้งไซส์ตัวผู้ล้วนประมาณ 14-17 ตัว/กก. ขาย 250 บาท และมีไซส์ใหญ่ 8-10 ตัว/กก. ขายราคา 280 บาท ซึ่งกุ้งตัวผู้ล้วน ปกติก่อนหน้านี้จะขายอยู่ที่กิโลกรัมละกว่า 300 บาท แต่ตอนนี้ลดลงมา เหลือกิโลกรัมละ 200 บาท ลดไปประมาณ 100 บาทช่วงนี้การเลี้ยงกุ้งลงทุนไปไม่ได้กำไรเลย มีผลกระทบ เมื่อจับมาแล้วไม่พอกับค่าใช้จ่าย ค่าอาหาร ค่าไฟ ค่าน้ำมัน ค่าแรงงาน ทำให้ลำบากมาก หากการระบาดของโควิด-19 ยังคงยืดเยื้อยาวนานกว่านี้ จะส่งผลกระทบ เพราะไม่มีเงินลงทุนเลี้ยงกุ้งต่อในรอบต่อไปแล้วด้านนายณฤทธิ์ บุญชัย เกษตรและสหกรณ์ จ.ราชบุรี เปิดเผยว่า เป็นนโยบายของ นายชยาวุธ จันทร ผวจ.ราชบุรี ให้ผู้ที่ได้รับผลกระทบเดือดร้อนขายผลผลิตไม่ได้จากสถานการณ์การแพร่ระบาดเชื้อโควิด-19 นำผลผลิตมาขายคู่กับตลาดเกษตรกรทุกวันอังคารและวันศุกร์ วันนี้เป็นวันแรก ที่มีกุ้งก้ามกรามราคาถูกจากเกษตรกรโดยตรง โดยเริ่มจับตั้งแต่ตอนตี 4 และเดินทางมาจำหน่ายสดๆ นอกจากนี้ ยังมีกล้วยไม้ที่สวนเกษตรกรนำมาวางจำหน่ายราคาถูกด้วย เพราะส่งออกไม่ได้ ซึ่งตลาดเกษตรกรจะมีผลผลิตการเกษตร ผัก ผลไม้ อาหารแปรรูป สินค้าแปรรูปมากมาย ได้มาตรฐาน GAPนอกจากนี้ ยังเตรียมเปิดตลาดเพิ่มเติมตามนโยบายของ ผวจ.ราชบุรี คือ ตลาดคนราชบุรีไม่ทิ้งกัน เพื่อช่วยเหลือเหล่าเกษตรกร ที่ได้รับผลกระทบจากสถานการณ์โควิด–19 โดยเตรียมสถานที่ ด้านหน้าสำนักงานเกษตร อ.เมืองราชบุรี และสำนักงานประมง จ.ราชบุรี ให้นำผลผลิตมาจำหน่ายทุกวันจันทร์ เริ่มตั้งแต่วันที่ 20 เม.ย.นี้ ระหว่างเวลา 06.00-12.00 น. ขณะนี้มีผู้ได้รับผลกระทบแสดงเจตจำนงเข้ามาร่วมจำนวนมากมีเนื้อหมู ไข่ไก่ กุ้งก้ามกราม กล้วย มะม่วง กล้วยไม้ พืชผักสวนครัว ผลิตภัณฑ์แปรรูป มาจำหน่ายในราคาถูก กำหนดเปิดจำหน่ายจนกว่าสถานการณ์การแพร่ระบาดของเชื้อไวรัสโควิด-19 จะคลี่คลาย
ราชบุรี จัดตลาดช่วยเกษตรกร ลดกระหน่ำ กุ้งก้ามกรามจากบ่อเลี้ยงโดยตรง กล้วยไม้จากฟาร์ม ฝ่าวิกฤติโควิด-19 หลังผลผลิตขายไม่ได้ ไม่มีพ่อค้ารับซื้อ เจ้าของบ่อกุ้งครวญ
โควิด-19,COVID-19,ผลกระทบโควิด-19,กุ้งราคาถูก,กุ้งก้ามกราม,ข่าวทั่วไป